tartuNLP/wikipedia-smugri-20251201 huggingface dataset:
Carson City

Carson City on linn USA-s, Nevada osariigi pealinn. 
Linn on nime saanud Kit Carsoni järgi. Linn on üks kolmest väljaspool Virginia osariiki asuvast maakonnavabast linnast USA-s. Enne 1969. aastat oli linn ka Ormsby maakonna keskus, kuid siis linn ja maakond liideti ning maakond likvideeriti.
Arretiir

Arretiir on seade kantavatel mõõteriistadel, mille abil saab mõõtemehhanismi liikumatult fikseerida, et see kandmisel või transportimisel ei vigastuks.
Standard

Standard on konsensuse alusel ekspertide koostatud ja tunnustatud asutuse vastuvõetud normdokument, milles esitatakse reeglid, juhtnöörid ja omadused tegevuste või nende tulemuste kohta üldiseks ja korduvaks kasutamiseks ning mis on suunatud korrastatuse optimaalse taseme saavutamisele käsitletavas kontekstis. Standard kirjeldab töövahendeid ja lahendusi, mis aitavad kiiremini, lihtsamalt, ohutumalt ja tõhusamalt tööd teha ning suurendavad seega nende kasutajate usaldusväärsust partnerite ja klientide silmis.
Standardi järgimine on vabatahtlik, välja arvatud juhul, kui see on õigusaktis viidatud või tehtud kohustuslikuks kliendi, partneri või riigihanke tingimustes.
Tunnustatud standardeid koostatakse kolmel tasandil:
Standardi tähis.
Tähis koosneb akronüümist (EVS), standardi numbrist ja aastaarvust.
Näide: EVS-EN ISO 9001:2015 Kvaliteedijuhtimissüsteemid. Nõuded
Veel mõned levinud standardite tähised:
Standardite liigid.
Standardeid liigitatakse standardi käsitlusala järgi ja koostamise eesmärgist lähtudes järgmiselt (standardi EVS-EN 45020:2008 järgi):
Kättesaadavus.
Standardeid saab otsida ja osta Eesti Standardikeskuse e-poest ja külastada klienditeenindust Tallinnas aadressil Akadeemia tee 21/6. Standardite kohta leiab infot ametlikust väljaandest EVS Teataja, mida avaldatakse 2 kord kuus Eesti Standardikeskuse veebilehel. Lisaks korraldatakse Eesti Standardikeskuses ka standardeid tutvustavaid infopäevi ja koolitusi.
Subjektifilosoofia

Subjektifilosoofiaks peetakse filosoofias mõtlemise viisi, mis võtab oma teoreetiliseks aluseks subjekti ja objekti seotud vastanduse. Subjektifilosoofiat seostatakse uusaja filosoofiaga, mis paneb aluse subjekti filosoofilisele käsitlusele.
Ajalooliselt esimeseks ja kõige esinduslikumaks subjektifilosoofiks võib pidada René Descartesi, kes rajab oma metafüüsika subjekti tõendatud teaduskindlusele. Järgnenud filosoofiline traditsioon alates Spinozast ja Kantist kuni Hegelini on käsitletav selle edasiarendusena.
20. sajandi filosoofias saab senine subjekti filosoofiline käsitlus problemaatiliseks Kierkegaardi ja Nietzsche filosoofias, uusaegne subjektikäsitlus põhistatakse uuelt eksistentsi käsitluses, mis on aluseks eksistentsifilosoofiale. Mõtlemise viis, mis võtab subjekti asemel aluseks eksistentsi ning on eelkõige iseloomulik 20. sajandi prantsuse filosoofiale, lähtub suuresti Husserli ja tema õpilase Heideggeri arusaamadest ning arendab neid oma huvides edasi.
Ennik

Ennik on "n"-korteeži või mõne selle erijuhu sünonüüm. 
Sõna "ennik" (vastena inglise sõnale "tuple") on tuletatud tähe "n" hääldusest "enn" ja liitest "-ik" analoogia põhjal sõnaga "kolmik" selleks, et oleks võimalik rääkida korraga paaridest, kolmikutest, nelikutest jne, spetsifitseerimata arvu ("n" väärtust). 
Üldjuhul võib "n" olla mis tahes naturaalarv alates nullist.
Nelson Cuevas

Nelson Rafael Cuevas Amarilla (sündinud 10. jaanuaril 1980 Asunciónis) on Paraguay jalgpallikoondise endine ründaja.
Cuevase karjäär algas Paraguay madalama liiga klubis Club Atlético Tembetary. 1998. aastal siirdus ta Argentina suurklubisse Club Atlético River Plate. 2004. aastal läks ta Mehhiko kõrgliigaklubisse Club América, kes laenas ta CF Pachucasse, kus ta tuli 2006. aastal Mehhiko meistriks. Selle järel naasis Cuevas Club Américasse.
Paraguay rahvuskoondises debüteeris Nelson Cuevas 29. juunil 1999 Boliivia vastu.
2002. aasta maailmameistrivõistlustel lõi Cuevas Paraguay kaks otsustavat väravat viimases alagrupikohtumises Sloveenia vastu. Mäng lõppes 3:1 võiduga ja viis Paraguay edasi kaheksandikfinaali.
Cuevas osales ka 2006. aasta maailmameistrivõistlustel, kus lõi ühe värava viimases alagrupimängus Trindidadi ja Tobago vastu. Mäng lõppes võiduga 2:0.
Cuevas lõpetas koondisekarjääri 2007. aastal Ta mängis koondises 41 korda ja lõi 6 väravat.
Isiklikku.
Nelson Cuevas on 174 cm pikk ja kaalub 69 kg.
Nikola Žigić

Nikola Žigić (serbia keeles Никола Жигић; sündinud 25. septembril 1980 Bačka Topolas Vojvodinas) on Serbia jalgpallikoondise endine ründaja.
2007. aastal valiti ta Serbia aasta jalgpalluriks.
Koondisekarjäär.
Žigić valiti kaks korda Serbia ja Montenegro parimaks mängijaks (2003, 2005). Hoolimata heast esinemisest liiga mängudes pääses ta rahvuskoondisse alles 2004. aastal.
2006. aasta maailmameistrivõistluste valikturniiri otsustavas mängus Hispaania meeskonna vastu tegi ta viigivärava ja mäng lõppes 1:1. 
Rahvuskoondises debüteeris Žigić 31. märtsil 2004, kui mängiti Norra meeskonnaga. Kokku mängis ta koondises 57 korda ja lõi 20 väravat.
Isiklikku.
Nikola Žigić on 202 cm pikk ja kaalub 96 kg.
Serbia ja Montenegro jalgpallikoondis

Serbia ja Montenegro jalgpallikoondis oli Serbia ja Montenegro rahvuskoondis jalgpallis. 
Koondis on osalenud kahel korral MM-võistluste finaalturniiridel (1998 Jugoslaavia nime all ja 2006).
Koondise põhivormiks oli sinine särk, valged püksid, punased põlvikud, varuvormi moodustasid valge särk, sinised püksid, valged põlvikud.
Jalgpalliliit.
Aadress: 35, Terazije, P.O. Box 263 YU-11000 Belgrad 
President: Tomislav Karadžić
FIFA liige: 1919
UEFA liige: 1993
51

51. aasta
Sajandid: 1. sajand eKr - 1. sajand - 2. sajand
Aastakümned: 0. aastad 10. aastad 20. aastad 30. aastad 40. aastad - 50. aastad - 60. aastad 70. aastad 80. aastad 90. aastad 100. aastad 
Aastad: 46 47 48 49 50 - 51 - 52 53 54 55 56
Durango osariik

Durango osariik on osariik Mehhiko loodeosas. Elanike arv on 2020. aasta rahvaloenduse kohaselt 1 832 650, millega on see Mehhiko osariikide seas 25. kohal. Osariigi pindala on 123 575 km², millega on see neljandal kohal. Rahvastikutiheduse poolest (14,8 in/km²) on see Mehhikos Baja California Suri osariigi järel tagantpoolt teine.
Osariigi paikneb Mehhiko kiltmaa loodeääres, kus see kohtub Lääne-Sierra Madre mäeahelikuga. Durango osariik on merepiirita ning see piirneb viie osariigiga: Chihuahua, Coahuila, Zacatecase, Nayariti ja Sinaloa osariik.
Osariigi suurim linn on pealinn Victoria de Durango, kus elas 2020. aastal 616 068 inimest ehk ligi kolmandik osariigi rahvastikust. Teised suurimad linnad on veel Gómez Palacio (301 742 elanikku) ja Ciudad Lerdo (96 243 elanikku).
Ajalugu.
Durango sai 22. mail 1824 Mehhiko 17. osariigiks.
Haldus.
Durango osariik on jagatud 39 kohaliku omavalitsuse üksuseks ("municipios"). Iga kolme aasta järel valivad omavalitsuste elanikud munitsipaalpresidendi ("presidente municipal"), kes juhib samal ajal valitud munitsipaalnõukogu ("ayuntamiento"), mis vastutab kõikide avalike teenuste olemasolu eest.
Brandenburg (linn)

Brandenburg on kreisivaba linn Saksamaal Brandenburgi liidumaal. Asub Haveli jõe ääres, 70 km Berliinist läänes.
Ajalugu.
948. aastast on Brandenburg piiskopilinn. 983–1150 oli linn slaavlaste valduses.
Linnaosad.
Linna haldusala jaguneb Brandenburgi linnaks ning Gollwitzi, Göttini, Kirchmöseri, Klein Kreutz/Saaringeni, Mahlenzieni, Plaue, Schmerzke ja Wusti linnaosaks.
Rafael Márquez

Rafael Márquez Álvarez (sündinud 13. veebruaril 1979 Zamoras) on Mehhiko endine jalgpallur, kaitsja.
Klubikarjääri jooksul mängis ta sellistes tippklubides nagu AS Monaco, Barcelona ja New York Red Bulls.
Márquez tuli Barcelona meeskonnas neli korda Hispaania meistriks ja võitis ka kaks Meistrite Liigat.
Klubikarjäär.
Algusaastad.
Márquez alustas karjääri Mehhiko kõrgliiga klubis Atlas de Guadalajara.
Ta mängis Atlases kolm hooaega, enne kui siirdus Prantsusmaa kõrgliiga klubisse AS Monaco. 
Monacoga tuli Márquez 1999–2000 hooajal Prantsusmaa meistriks ning võitis 2002–03 hooajal Prantsusmaa liigakarika. 
Barcelona.
Hooajal 2003–04 siirdus Márquez Hispaania kõrgliiga klubisse Barcelona.
Barcelonas mängides tuli ta hooaegadel 2004–05 ja 2005–06 Hispaania meistriks ja võitis mõlemal korral ka Hispaania superkarika. Márquez aitas Barcelona võita 2006. aasta Meistrite Liiga finaalmängu. 
2008–09 hooajal võitis ta Kataloonia klubiga nii La Liga, Copa del Rey kui ka Meistrite Liiga.
Koondisekarjäär.
Márquez debüteeris rahvuskoondises 5. veebruaril 1997, kui mängiti Ecuadoriga. 
Mehhiko koondisega on ta võitnud 1999. aasta Konföderatsioonide karika ning 2003. ja 2011. aasta Gold Cupi. 
Tema viimaseks koondisemänguks jäi 2018. aasta maailmameistrivõistluste kaheksandikfinaal Brasiilia vastu.
Ta mängis koondises 146 korda ja lõi 19 väravat.
Isiklikku.
Rafael Márquez on 182 cm pikk ja kaalub 74 kg.
Akvitaania

Akvitaania oli piirkond (1. järgu haldusüksus) Prantsusmaa edelaosas Biskaia lahe kaldal.
Piirkond jagunes viieks departemanguks: Dordogne, Gironde, Landes, Lot-et-Garonne ja Pyrénées-Atlantiques.
Piirkond hõlmas ka Põhja-Baskimaad.
2016. aastal liideti Akvitaania, Limousini ja Poitou-Charentesi piirkond Uus-Akvitaania piirkonnaks.
Ajalugu.
Akvitaania ("Gallia Aquitania") oli Rooma provints, mis ulatus Püreneedest Garonne'i jõeni. Augustus laiendas Akvitaania ala Loire'i jõeni. 4. sajandil jagati Akvitaania kolmeks provintsiks. 
Keskajal oli piirkonnas Frangi, Inglise ja hiljem Prantsuse kuningate ülemvõimu all olnud Akvitaania kuningriik ja Akvitaania hertsogkond, Akvitaania hertsogite võimu all.
Anaheim Ducks

Anaheim Ducks (22. juunini 2006 The Mighty Ducks of Anaheim) on elukutseline jäähokimeeskond, mis treenib Ameerika Ühendriikide California osariigis Los Angelese lähistel. Meeskond mängib NHL-i Läänekonverentsis Vaikse ookeani divisjonis.
Asutatud: 1993
Koduväljak: Arrowhead Pond of Anaheim ("The Pond").
Särgid: kodus – must koos kuldse, valge ja oranži triipudega (nagu ka kujutatud meeskonna logol). Logo asetseb särgi keskel. Võõrsil – valge särk koos kuldse, musta ja oranži triibuga. Logo on sama mis kodusärgil.
Konverentsi meistritiitleid: 1 (2002–03)
Stanley karika finaale: 1 – 2002–03 (kaotati New Jerseyle 3–4)
Rivaalid: Los Angeles Kings, San Jose Sharks, Phoenix Coyotes, Dallas Stars, Calgary Flames.
Maskott: Wild Wing.
Hooajad.
M = mänge, V = võite, K = kaotusi, VK = viike, LK = lisaaja kaotused, Pt = punkte, VV = väravaid löödud, VA = väravaid antud, KM = karistusminuteid"
1 Hooaega lühendati 1994–1995 NHL-i tööseisaku tõttu.
2 Hooaeg tühistati 2004–2005 NHL-i tööseisaku tõttu.
Praegune koosseis.
"Seisuga 21. juuli 2023"
Igavikustatud särginumbrid.
Resultatiivsemad mängijad.
Need on 10 resultatiivsemat mängijat Ducksi ajaloos. Statistikat uuendatakse pärast iga hooaega.
M = mängud, V = väravad, S = söödud, Pt = punktid"
Provence-Alpes-Côte d'Azur

Provence-Alpes-Côte d'Azur on piirkond (1. järgu haldusüksus) Prantsusmaa kaguosas Vahemere kaldal. Piirneb idas Itaaliaga.
Piirkond jaguneb järgmisteks departemangudeks:
Valitsusasutus

Valitsusasutus on riigi eelarvest finantseeritav asutus, millele seadusega või seaduse alusel on antud põhiülesandeks täidesaatva riigivõimu teostamine.
Eesti valitsusasutused on:
Ka maavalitsused olid, enne nende tegevuse lõpetamist, valitsusasutused.
Ülem-Normandia

Ülem-Normandia oli piirkond (1. järgu haldusüksus) Prantsusmaa põhjaosas.
Piirkond jagunes kaheks departemanguks: Eure ja Seine-Maritime.
2016. aastal liideti Ülem- ja Alam-Normandia piirkond Normandia piirkonnaks.
Alam-Normandia

Alam-Normandia oli piirkond (1. järgu haldusüksus) Prantsusmaa põhjaosas.
Piirkond jagunes kolmeks departemanguks: Calvados, Manche ja Orne.
2016. aastal liideti Alam- ja Ülem-Normandia piirkond Normandia piirkonnaks.
Normandia

Normandia (prantsuse "Normandie") on ajalooline piirkond Prantsusmaa põhjaosas La Manche'i ääres.
10. sajandil moodustati Normandia hertsogkond.
1956. aastal jaotati Normandia kaheks haldusüksuseks: Alam-Normandiaks ja Ülem-Normandiaks. 2016. aastast on nad ühendatud Normandia piirkonnaks, mille pindala on 29 906 km² ja elanike arv 3 327 966. Piirkonna keskused on Rouen ja Caen. Piirkonna prefektuur on Rouenis, nõukogu peakorter Caenis.
Normandia koosseisu on kuulunud ka Kanalisaared.
Suuremad jõed on Seine, Orne, Vire, Eure, Risle, Robec, Touques ja Couesnon.
6. juunil 1944 toimus Normandia dessantoperatsioon, mis kujutas endast teise rinde avamist Saksamaa poolt okupeeritud Euroopas.
Max Payne

"Max Payne" on kolmanda vaate tulistamise tüüpi arvutimäng, mille töötas välja Soome firma Remedy Entertainment, produtseeris 3D Realms ja avaldas Gathering of Developers 2001. aasta juulis. Mängu versioonid Microsoft Xboxi ja Sony PlayStation 2 jaoks avaldas Rockstar Games. Macintoshi versiooni avaldas aastal 2002 MacSoft Põhja-Ameerikas ja Feral Interactive mujal maailmas.
Populaarsele mängule järgnes 2003. aastal "".
Pinge (mehaanika)

Pinge ehk mehaaniline pinge on pideva keskkonna mehaanikas füüsikaline suurus, mis iseloomustab tahkise mõttelisel tasapinnal – lõikepinnal – mõjuva sisejõu intensiivsust. Sisejõu tekkimise põhjuseks on mingi välismõju (mingil viisil mõjuv jõud, temperatuuri muutus). Pinge on kõige üldisem sisejõudu kirjeldav mõiste ja selle kasutusele võtmine tekitas murrangu tugevusõpetuse arengus.
Mehaanilise pinge mõõtühik on paskal (Pa). Tavapärastes rakendustes on tihti huvipakkuvad pinged paskalist mitu suurusjärku suuremad ja seetõttu kasutatakse paskali asemel mega- ja gigapaskalit (MPa ja GPa)
Liigitus.
Mõjuva jõu suuna järgi eristatakse kaht liiki pinget:
Kui lõikepinnale mõjuv normaaljõud püüab pinda kehast eemaldada, on tegemist tõmbepingega, kui normaalpinge surub pinda keha poole, siis survepingega.
Ehitustarindites (talades, plaatides, koorikutes) liigitatakse pingeid ka nendega seostuva sisejõu järgi:
Tarindiosades tahtlikult tekitatud mehaaniline pinge on eelpinge.
Pingevektor.
Keha mingis punktis valitseva pinge olemuse selgitamiseks lõigatakse keha seda punkti läbiva tasandiga mõtteliselt läbi ja eraldatakse üks pool. Eraldatud poole mõju teisele poolele asendavad sisejõud. Kui keha mingi pinna formula_3 lõikepinnaelemendile formula_4 mõjub sisejõud formula_5, siis näiteks normaalpinge vektor formula_6
Pingevektor annab keha vaadeldavas punktis seda punkti läbivate erinevatele lõiketasanditele ka erinevad projektsioonid. Järelikult on pinge alati seotud nii keha punkti kui ka seda punkti läbiva pinnaelemendi orientatsiooniga. Niisiis, igal läbi mingi punkti asetatud lõikepinnal tekivad nii suuruselt kui ka suunalt erinevad pinged. Et selliseid pindu võime läbi ühe punkti panna lõpmatu hulga, siis ei saa rääkida üksnes pingest keha mingis punktis, vaid mõjuvate pingete hulgast (pingeseisundist) ehk pingusest selles punktis.
Pingus

Pinguseks nimetatakse tugevusõpetuses mingis punktis esinevate pingete koguhulka, mis esineb seda punkti läbivatel pindadel nende kõikvõimalikes asendites. Pingus näitab keha pingestatust mingis punktis.
Pingus on määratud kolmel suvalisel risttasapinnal mõjuvate pingetega.
Remedy Entertainment

Remedy Entertainment on Soome arvutimängutootja, mis asutati 1995 ning asub Soomes Espoo linnas.
Firma on tuntud eelkõige arvutimänguseeria Max Payne tootjana. 
14. mail 2010 valmis neil uus õudusmäng Alan Wake.
Servojuhtimine

Servojuhtimine ehk järgiv juhtimine on automaatjuhtimise moodus kahe mehaaniliselt seostamata masina või nende osa asendi või liikumise kooskõlastamiseks. Servojuhtimine võimaldab juhitaval seadmel toimida (järgida) vastavuses juhtiva seadme asendile või olekule. Juhtivaks seadmeks on tavaliselt programmseade, mis määrab juhitava seadme liikumise ajaliselt. Servojuhtimise korral antakse juhtsignaal võrdlevasse seadmesse, kus toimub tema võrdlemine juhitavalt seadmelt tuleva tagasisidesignaalina. (kiirus, jõud, asend). Võrdlev seade määrab erinevuse juhtsignaali ja tagasiside signaali vahel ja selle vahe väärtusest sõltuvalt rakendub täiturajam, mis muudab juhitava seadme olekut nii, et signaalide erinevus läheneks nullile s.o erinevus juhtsignaali väärtuse ja tagasiside signaali väärtuse vahel kaoks.
Servojuhtimise eesmärk.
Servojuhtimise eesmärk on täiturseadme ajami abil saadav tööd sooritav liikumine, mis järgib juhtseadmele tulevaid käske. Käsk täiturile võib oma olemuselt olla mehaaniline, elektriline, hüdrauliline või pneumaatiline. Juhtimisprotsess on pidev, see tähendab, et süsteem reguleerib ise oma tegevust ka siis, kui täiturseadmele mõjub väline häiriv tegur.
Servojuhtimise kasutamine.
Servojuhtimine leiab kasutamist tööstuslikes robotites, teisaldusseadmetes, töötlevatel masinatel jne. Tavaliselt nõutakse servojuhtimise süsteemilt kiiret ja täpset toimimist.
Prokopjevsk

Prokopjevsk on linn Venemaal Kemerovo oblastis. Asub Aba jõe ääres.
Prokopjevsk moodustati kahe küla liitmise teel 1918. aastal. Linnaõigused sai 1931. aastal.
Prokopjevsk on söekaevanduste ja masinatööstuse keskus.
Sõmeru valla vapp

Sõmeru valla vapp on Lääne-Viru maakonnas asunud endise Eesti haldusüksuse Sõmeru valla vapp.
Vapp kinnitati 22. aprillil 1993.
Rakvere vald ja Sõmeru vald ühinesid haldusreformi käigus 2017. aastal. Varasem Sõmeru valla vapp võeti kasutusele uue valla vapina.
Vapi kirjeldus.
Sinisel vapikilbil on vertikaalselt paiknev kuldne viljapea kahe kuldse ringi (kuldraha) vahel.
Põhjendus.
Vapikilbi sinine värv viitab Virumaa vapivärvile. Kuldne viljapea sümboliseerib viljakat maad ning paikkonna põhitegevusala – põllumajandust. Kuldrahad osutavad maapõuerikkustele (fosforiit, paas), samuti ümbruskonna aardeleidudele.
2006. aasta Itaalia parlamendivalimised

Itaalia parlamendivalimised toimusid 9. ja 10. aprillil 2006. Itaalia parlamendis sai Romano Prodi juhitud vasaktsentristlik valimisliit L'Unione 49,8 protsenti ja peaminister Silvio Berlusconi juhitud parempoolne valimisliit Casa delle Libertà 49,7 protsenti alamkoja häältest, mis andis uue valimisseaduse järgi vasaktsentristidele 630-kohalises alamkojas 340 saadikukohta. 
Prodi vasaktsentristid võitsid napilt ka senatis. Ametlikel andmetel said nad 158 ja Berlusconi parempoolsed 156 kohta. Kokku on senatis 315 kohta. Itaalias oli sel ajal 47 miljonit hääleõiguslikku kodanikku. 
Eelnenud arvamusküsitlused.
Lävepakuküsitlused näitasid eelmisel õhtul nappi parlamendivalimiste võitu vasaktsentristidele ja nende juhile Romano Prodile, kelle tõus peaministriks tähendaks analüütikute hinnangul Itaalia suuremat pühendumust Euroopale.
Itaalia valimisjaoskonnad panid pärast kahte päeva häälte lugemiseks uksed kinni Eesti aja järgi kell neli pärastlõunal. Pärast seda avalikustatud lävepakuküsitluste järgi ei olnud itaallased nõus ka järgmised viis aastat parempoolsete juhi Silvio Berlusconi taktikepi all elama ning toetasid vasaktsentriste ja Romano Prodit.
Nõnda lubas Nexuse küsitlus 66-aastase Prodi valimisliidule 50–54 protsenti häältest nii parlamendi alamkojas kui ka senatis. 69-aastase Berlusconi juhitud valimisliit noppinuks 45–49 protsendi itaallaste toetuse.
Valimiste tulemused alamkojas.
Itaaliast saadud hääled:
 Casa delle Libertà Hääled Kohad | L'Unione Hääled Kohad
 Forza Italia 9 045.384 23,709 % 137 | L'Ulivo 11 928.362 31,265 % 220
 Alleanza Nazionale 4 706.654 12,336 % 71 | Rifondazione Comunista 2 229.604 5,844 % 41
 UDC 2.579.951 6,762 % 39 | La Rosa nel Pugno 991.049 2,579 % 18
 Lega Nord-MPA 1.748.066 4,581 % 26 | Comunisti Italiani 884.912 2,319 % 16
 DC-Nuovo PSI 285.744 0,748 % 4 | Italia dei Valori 877.159 2,229 % 16
 Teised 610.661 1,603 % 0 | Federazione dei Verdi 783.944 2,054 % 15
 | Popolari UDEUR 534.553 1,401 % 10
 | Südtiroler Volkspartei 182.703 0,478 % 4
 | Teised 589.398 1,636 % 0
 Kokku 18.976.460 49,739 % 277 | Kokku 19.001.684 49,805 % 340
Välismaalt saadud hääletuse tulemused (Koalitsiooni nimetus sulgudes):
 L'Unione 6 kohta
 Forza Italia (Casa delle Libertà) 3 kohta
 Associazioni Italiane in Sud America (sõltumatud) 1 kohta
 Per l'Italia nel Mondo (Casa delle Libertà) 1 koht
 Italia dei Valori (L'Unione) 1 koht
Valimiste tulemused senatis.
 Casa delle Libertà Kohad | L'Unione Kohad
 Forza Italia 79 | Democratici di Sinistra 62
 Alleanza Nationale 41 | La Margherita 39
 UDC 21 | Rifondazione Comunista 27
 Lega Nord-MPA 13 | Insieme con L'Unione 11
 Casa delle Libertà 2 | L'Unione 4
 | Italia dei Valori 4
 | L'Unione SVP 3
 | Popolari UDEUR 3
 | SVP 2
 | Autonomie Liberté Democratie 1
 | L'Ulivo 1
 | Lista Consumatori 1
 Kokku 156 | Kokku 158
 Associazioni Italiane in Sud America (sõltumatu) 1 koht
Diomedese hobused

Diomedese hobused olid vanakreeka mütoloogias Traakia kuninga Diomedese inimsööjad hobused, kelle äratoomine oli Heraklese kaheksas vägitöö. Argose kuningas Diomedes ei ole selle müüdi tegelane.
Hobuseid oli neli ja nad olid kõik märad. Diomedes toitis neid inimlihaga. Nende nimed olid Dinos, Lampos, Podargos ja Xanthos.
Herakles ajas hobused ära ja jättis nad siis oma abilise Abderose hoolde. Selle asemel sõid hobused Abderose ära. Siis sai Herakles väga vihaseks, tappis Diomedese ja söötis ta oma hobustele. Täis kõht tegi loomad rahulikuks, Herakles sidus neil suud kinni ja toimetas Eurystheuse juurde.
Herakles mattis Abderose auavalduste saatel maha ja haua lähedusse hiljem tekkinud linn nimetati Abderaks.
Ühe legendi järgi käskis Eurystheus hobused, kes olid täiesti rahulikuks muutunud ega söönud enam inimesi, Argosesse vabaks lasta. Teise legendi järgi tahtis ta nad Zeusile ohverdada, ent Zeus ei võtnud ohvrit vastu ja selle asemel saatis hundid, lõvid ja karud neid tapma.
Aleksander Suure hobune Bukephalos väideti põlvnevat Diomedese hobustest.
Zeus tõstis hobused taevasse. Need on Pegasuse alfa, beeta ja gamma ning Andromeeda alfa, mis moodustavad enam-vähem ruudu. Et nad ei looju kunagi, polnud neid võimalik tappa, vaid ainult kinni püüda. Teisest küljest paikneb veelgi lähemal poolusele Lohe, mille Perseus ilusasti maha lõi.
Palderjan (ansambel)

Palderjan oli eesti vokaal-instrumentaalansambel, mis tegutses aastail 1975–1979.
Vokaalsolist Tarmo Pihlap saavutas just selles ansamblis suure populaarsuse. Palderjan esines 1978. aastal ka Jugoslaavias.
Krõll (ansambel)

Krõll oli aastatel 1976–1983 tegutsenud Eesti ansambel.
Algne koosseis.
Ansambli koosseis muutus aja jooksul, peatselt liitus Paul Oja – viiul, basskitarri mängis hiljem Tauno Õun, elektrikitarri Indrek Tolk. Ansamblis on mänginud ka Vello Salumets.
Palderjan (perekond)

Palderjan ("Valeriana") on taimede perekond palderjaniliste sugukonnast. 
Osade liikide levila on Euroopa, teistel Põhja-Ameerika ning Lõuna-Ameerika (peamiselt Andid).
Krõll

Krõll on Ellen Niidu lasteraamatute tegelane. 
Talle on kuju andnud Edgar Valter.
Karl Madis

Karl Madis (sündinud 23. novembril 1959 Tallinnas) on eesti laulja.
Lauljateed alustas ta lastekooris Ellerhein. Tallinna Pioneeride Palees õppis ta viiulimängu. Popmuusika juurde tuli ta juba koolipäevil, esimesed esinemised solistina olid tal 1975. aastal Tallinna 4. Keskkooli ansambliga. Georg Otsa nimelise Tallinna Muusikakooli estraadiosakonnas õppis ta saksofoni. Lõpudiplomi sai ta 1984. aastal.
Ta valiti 1986. aastal ajakirja Noorus küsitluse järgi eesti populaarseimaks solistiks. Horre Zeigeri orkestriga ja muusikakooli bigbändiga esinemisel laulis ta igihaljast repertuaari. Rohkem tuntakse aga Karl Madist popsolistina. Talle sobivad moodsad tantsurütmid ja ballaadilikud lood. Oma esinemisse toob ta vaheldust suupilli, saksofoni, viiuli, klaveri ja kitarrisoolodega. Karl Madis on laulnud ansamblitega Energi (1978–1979), Mahavok (1982–1984) ja Karavan (1983. aastast).
1994. aastal võttis Karl Madis osa Eurovisiooni finaalvõistlusest, kus ta oli Silvi Vraidi taustalauljaks.
2002. aastal võitis ta Baltic-Nordic Harmonica Festivalil kromaatilise suupilli võistlusel esikoha.
Karl Madis on salvestanud üle 300 laulu. 2004. aastal andis plaadifirma Hitivabrik välja Karl Madise kogumikalbumi "Eesti kullafond" (Karl Madis – 60 Parimat Laulu).
Isiklikku.
Karl Madise vanim laps on meediategelane Carola Madis (sünd. 1987).
Ta on olnud abielus laulja Kersti Rosenbergiga, kellega tal on kaks poega, Glen Madis (sünd. 1989) ja Carl-Philip Madis (sünd. 1992), kes oli telesaate "Eesti otsib superstaari" viienda hooaja finalist. 
Tema neljas laps on Karl-Matthias (sünd. 2003) ja viies laps Carl Matheo (sünd 2023).
Kare Kauks

Kare Kauks (sündinud 2. juunil 1961 Kehras) on eesti laulja ja laulupedagoog.
Muusikutee.
Kauks lõpetas Heidy Tamme klassis Georg Otsa nimelise Tallinna Muusikakooli estraadiosakonna. Talle sai omaseks džässilik muusika ja ballaadid. Ta esines kooli bigbändi kontsertidel. Teda saatsid duo Tiit Paulus ja Taavo Remmel ning Ants Ligi oma kvintetiga.
Aastail 1983–1985 esines ta festivalil "Tudengijazz".
1984. aastal algas koostöö Villu Veski ansambliga, kellega esineti ka 1986. aastal Thbilisi džässifestivalil. Sama aasta sügisest on ta ansambli Mahavok solist.
Mahavok võitis 1987. aastal "grand prix"' Tartu Levimuusikapäevadel. Sama aasta suvel võitis Kare Kauks Nõukogude Liidu Vokaalkonkursil Jūrmalas esikoha (lauluga "Mägede hääl").
1980. aastatel oli Kare Kauksi üks väliseid tunnuseid laval peapael, mida hakkas kandma 1987 II poolel. Ta on olnud ka "Vene tänava bigbändi" solist 1990.a.
Pärast abiellumist jäi Kauks aktiivsest lavategevusest eemale. 1990. aastatel salvestas vaid Kauks üksikuid laule ning osales Heini Vaikmaa ja Madis Trossi rokkooperis "Hing ja iha".
2001. aastal mängis Kare Kauks muusikalis "Hüljatud", olles traagilises Fantine'i rollis. Muusikalist pärit laul "Unelm vaid" (orig. "I Dreamed a Dream") püsis pikka aega mitme raadiojaama edetabelites ning Eesti Televisiooni edetabelisaates "7 vaprat". Kriitikud hindasid Kauksi esitust kõrgelt, nimetades seda üheks paremaks rollitäitmiseks terve etenduse kontekstis.
2002. aastal ilmus ansambli Mahavok 20. aastapäeva puhul ka topelt CD-kogumik ansambli parimate lugudega. Ansambel ilmus algkoosseisus lavale ning andis Eestis arvukalt kontserte. Järgnes taas loominguline puhkus, ent alates 2008. aastast oldi taas tihedamalt laval kavaga "Meridiaanid". Värskendatud-uuendatud kava kõlas esmakordselt 2008. aasta suvel Padise kloostris, kui ansambli juht Heini Vaikmaa tähistas 50. sünnipäeva. Ansambel osales mitmes telesaates ("Täna õhtul", ETV 2009) ning andis ridamisi menukaid kontserte. Hiljem loobus Kare Kauks taas lavategevusest ning ansamblis on uued solistid – Anet Vaikmaa ja Ketter Orav.
Pedagoogitöö.
Kare Kauks oli 8 õppeaastat Georg Otsa nimelises Tallinna Muusikakoolis pop-jazzlaulu osakonna õpetaja. Tema käe all on laulmist õppinud teiste seas Koit Toome, Uku Suviste, Evelin Samuel, Janika Sillamaa, Bert Pringi, Marvi Vallaste jpt.
Isiklikku.
Kare Kauks on abielus jurist Indrek Oravaga, neil on kaks täiskasvanud tütart. Tütar Ketter Orav (esinejanimega Kéa) pääses konkursi "Eesti Laul 2016" finaali. Kare Kauks elab Tallinnas.
Reet Kromel

 
Reet Kromel (sündinud 10. novembril 1960) on eesti laulja.
Ta on lõpetanud Tartu Muusikakooli koorijuhtimise erialal ja õppinud Tallinna Pedagoogilises Instituudis kultuuriharidustööd aastatel 1980–1983. 
Aastatel 1983–1984 sai ta rohkesti lavakogemusi ansamblis Laine. Džässilauljaks kujunes ta Helmut Aniko ansamblis 1984–1986. Koos esineti džässiüritustel Eestis, aga ka Donetskis, Minskis, Leningradis, Moskvas ja Thbilisis. Kammerlik džässikava valmis koos kitarrist Ants Laigiga. Ta on koostööd teinud Urmas Lattikase kvintetiga ja esinenud Viru Varietee programmis. Reet Kromeli esituses kõlavad omapäraselt tehniliselt nõudlikud "scat"-laulud, aga hingelähedased on talle ka džässiballaadid.
1995. aastal tegi ta koos Antti Indowiga kaasa duetis Ultra-Mid.
Ilmenau

Ilmenau on linn Saksamaal Tüüringi liidumaal Ilmi kreisis. Asub Tüüringi metsa põhjaserval Ilmi jõe ääres.
Linna on esmamainitud 1273. aastal. 1341. aastal sai asula linnaõigused.
Ilmenau on tuntud klaasitööstuse poolest.
Linnas asub 1894. aastal asutatud tehnikaülikool.
One Goghlection

"One Goghlection" on ansambli VanGogh 2000. aastal ilmunud debüütalbum. Albumi andis välja Records 2000.
Asi (õigusteadus)

Asjad on kõik esemed, mis füüsikalises mõttes ruumi täidavad. Need võivad olla nii tahked, vedelad kui gaasilised. Mõni kehaline ese on asja mõistest välistatud. Hindamiskriteerium on selles valduse saamise võimalus: asjadeks ei loeta mittehaaratavat. Nii ei loeta asjadeks üldiseid hüvesid ("res communes omnium"): vaba õhku, voolavat vett, merd. Asjadeks loetakse aga näiteks elektrivoolu ja soojust.
Ka loomadele kohaldatakse asjade suhtes kehtivaid sätteid, välja arvatud kui seaduses on sätestatud teisiti.
Rooma õiguse asjade liigitus.
Vana-Rooma õiguses käsitleti asjaõigust vahenditu võimuna ühe kindla asja üle. Omandiõigus oli klassikalisel ajal absoluutne õigus, mis tähendas, et omanikul on õigus otsustada endale kuuluva asja üle. Terminil "res" (asi, ese) oli väga lai tähendus. Tavaliselt käsitletakse seda õigusobjektina.
Asjad jagunevad ennekõike kinnis- ja vallasasjadeks. Eristatakse ka äratarvitatavaid asju, samuti asendatavaid asju.
Gaiuse "Institutsioonide" teine raamat jaotab kõik asjad "res extra nostrum patrimonium" (isikute eraomandis olevad asjad) ja "res in nostro patrimonio" (väljaspool eraomandit olevad asjad):"Modo uideamus de rebus, quae uel in nostro patrimonio sunt uel extra nostrum patrimonium habeantur" (G. 2,1)Käsitlus asjadest (asjaõigusest), mis on (era)omandis või mis on väljaspool (era)omandit.
Hammasratas

Hammasratas on hammastega ratas, mis tavaliselt kannab üle pöördemomenti teistele hammasratastele või hammastega elementidele.
Whitecollar Blue

Whitecollar Blue on Eesti ansambel, mis alustas tegevust 2001. aastal.
Ansambli muusika stiil sarnaneb "rock'n'blues"'iga.
Jaanus Nõgisto

Jaanus Nõgisto (sündinud 21. jaanuaril 1956) on eesti kitarrist ja režissöör.
Lõpetas 1978. aastal Tallinna Pedagoogilise Instituudi režissöörina. 
Töötanud ETV ja TV3 pearežissöörina ja OÜ Reklaamirebased loovjuhina. 
Aastast 2000 vabakutseline helilooja, muusik ja telespetsialist.
Muusika.
1973. aastal võeti ta ansambli Ruja koosseisu ning temast vanemad bändikaaslased mõjutasid suuresti tema maailmavaadet ja eluhoiakuid kogu järgnevaks eluks.
Ta on mänginud ja loonud muusikat mitmes eesti ansamblis:
Töö televisioonis.
Pärast režissööridiplomi saamist 1978. aastal suunati ta tööle Eesti Televisiooni muusikasaadete toimetusse režissööri assistendiks. 
1982. aasta augustis sai temast Eesti Televisiooni muusika- ja meelelahutussaadete režissöör. Nõgisto on töötanud režissöörina ka RTV-s, TV3-s ja produktsioonifirmas RUUT ning olnud Eesti Televisiooni ja TV3 pearežissöör. 
Isiklikku.
Vabal ajal tegeleb ta purjetamisega. Tal on pojad Jan Erik, Joonatan ja Robin ning tütar Roosi Natali.
Igor Garšnek

Igor Garšnek (sündinud 30. juulil 1958) on eesti helilooja ja klahvpillimängija. 
Garšnek lõpetas 1976. aastal Tallinna 2. Keskkooli, 1982. aastal Tallinna Riikliku Konservatooriumi Eino Tambergi õpilasena ja 1984. aastal Leningradi Konservatooriumi Sergei Slonimski käe all. 
Pärast seda on ta tegutsenud helilooja ja interpreedina, samuti helirežissöörina Eesti Raadios. Aastail 1984–1986 oli ta ka polüfooniaõppejõud Tallinna Konservatooriumis (Eesti Muusika- ja Teatriakadeemia). Igor Garšnek on töötanud ajalehe Sirp muusikatoimetajana.
Garšnek on mänginud ansamblites Synopsis, Data, Ruja (1985–1988), Gild, Aatrium ja Hõim. Alates 2003. aastast mängib ta ansamblis Led R. 
Kuigi Garšnek mängib peamiselt klahvpille, oskab ta mängida ka baritoni, plokkflööti, basskitarri ja kitarri.
Garšnek on kirjutanud kaks sümfooniat; kontserdi elektrikitarrile, rokkansamblile ja sümfooniaorkestrile; kammermuusikat, näiteks "Leinamuusika 21.1.1924" keel- ja löökpillidele (1980); elektroonilist muusikat; rokksuurvorme; teatri- ja filmimuusikat ning pop- ja rokkmuusikat. Peale selle on Garšnek üksi või kaasautorina kirjutanud muusikaõpikuid, samuti on ta raamatu "Roostevaba raamat : Ruja" autor.
Isiklikku.
Ta on helilooja Anatoli Garšneki poeg.
Indrek Patte

Indrek Patte (sündinud 30. aprillil 1959 Antslas) on eesti muusik. Ta on mänginud ansamblites Linnu Tee, Proov 583, Ruja, Led R, Aatomitriikraud ja FAM.
Toyota mudelite loend

"Siin on loetletud autotootja Toyota mudeleid.
Odintsovo

Odintsovo on linn Venemaal Moskva oblastis, Odintsovo rajooni keskus. Asub 25 km Moskvast läänes.
Odintsovo küla on esmamainitud 1627. aastal. Linnaõigused sai 1957. aastal.
Enamik linna elanikke käib tööl Moskvas. Peamised tööstusharud on keemiatööstus ja masinatööstus.
Palamuse vald

Palamuse vald oli vald Jõgeva maakonnas 1991. aastast. 2017. aastal ühines Palamuse vald Eesti omavalitsuste haldusreformi käigus Jõgeva vallaga.
Vald asus Tallinnast umbes 180 km, Tartust 40 km kaugusel. Valla pindala oli 216 km², seal elas 2016. aastal 2177 elanikku.
Vallavalitsus asus valla keskuses Palamuse alevikus aadressil Kooli 4. Vallavanem oli alates 31. mai 2016 Rait Persidski ja volikogu esimees alates 28. juuni 2016 Terje Rudissaar.
Vallas oli üks alevik (Palamuse) ja 25 küla: Eerikvere, Ehavere, Imukvere, Järvepera, Kaarepere, Kaiavere, Kassivere, Kivimäe, Kudina, Luua, Mullavere, Nava, Pikkjärve, Praaklima, Raadivere, Rahivere, Ronivere, Sudiste, Süvalepa, Toovere, Vaidavere, Vanavälja, Varbevere, Visusti ja Änkküla.
Vallas oli kaks kooli: Oskar Lutsu Palamuse Gümnaasium ja Luua Metsanduskool, mis on õpetanud metsandust 1948. aastast. Vallas oli lasteaed Nukitsamees.
Auvergne

Auvergne [ov'ernj] oli piirkond (1. järgu haldusüksus) Prantsusmaa keskosas.
Piirkond hõlmas Keskmassiivi põhjaosa.
Ajaloost.
Piirkond jagunes neljaks departemanguks: Allier, Cantal, Haute-Loire ja Puy-de-Dôme.
"Basse-Auvergne" (Alam-Auvergne, oksitaani keeles Auvèrnha-Bassa) ehk Bas Pays d'Auvergne oli keskajal käibinud jaotuse kohaselt osa, mis hõlmab Puy-de-Dôme'i, Brivadois' (Brioude'i) piirkonna Haute-Loire'is ja umbes viiskümmend linna Allier' lõunaosas.
"Haute-Auvergne" (Ülem-Auvergne) vastas ligikaudu tänapäevasele Cantali departemangule.
2016. aastal liideti Auvergne'i ja Rhône-Alpesi piirkond Auvergne-Rhône-Alpesi piirkonnaks.
Nord-Pas-de-Calais

Nord-Pas-de-Calais [n'oor-padökal'ee] oli piirkond (1. järgu haldusüksus) Prantsusmaa põhjaosas. Ta piirnes kirdes ja idas Belgiaga.
Piirkond jagunes kaheks departemanguks: Nord ja Pas-de-Calais.
2016. aastal liideti Nord-Pas-de-Calais' ja Picardie piirkond Hauts-de-France'i piirkonnaks.
Vladimir Dal

Vladimir Ivanovitš Dal (ka: Dahl, "Владимир Иванович Даль"; 22. november 1801 Luhansk – 4. oktoober 1872 Moskva) oli vene leksikograaf, mahukaima vene keele sõnaraamatu autor.
Vladimir Dali isa oli taani arst Johan Christian von Dahl. Dal teenis vene mereväes ning õppis seejärel meditsiini Tartu ülikoolis. Aastal 1832 avaldas ta oma esimese muinasjutukogu. Aastal 1838 valiti ta Venemaa Teaduste Akadeemia liikmeks.
Dal sõbrustas ka Aleksandr Puškiniga, kes värsistas mõned tema muinasjutud.
Tema peateos, vene keele seletav sõnaraamat ("Толковой словарь живого великорусского языка") ilmus 1863–1866 neljas köites.
UNESCO kuulutas 2000. aasta Rahvusvaheliseks Vladimir Dali aastaks.
Vladimir Dal on maetud Moskva Vagankovo kalmistule.
Rockstar Games

Rockstar Games (tuntud ka kui Rockstar või R*) on videomängude tootja, mis kuulub mängude avaldajale Take Two Interactive'ile. &lt;br&gt;Firma tuntuimad tooted on sarjad "Grand Theft Auto" ja "Midnight Club".
Rockstar Gamesi lõid 1998 New Yorgis Sam Houser, Terry Donovan, Dan Houser, Jamie King ja Gary Foreman.
Pimestiku

Pimestiku on küla Ida-Viru maakonnas Narva-Jõesuu linnas.
Enne Eesti omavalitsuste haldusreformi 2017. aastal kuulus küla Vaivara valda.
Pimestiku külas elas Eesti 2000. aasta rahvaloenduse andmeil kaheksa elanikku.
Ajalugu.
Pimestiku küla maid läbib ka nõndanimetatud Rootsi kants, mille Vene sõdalased 1704. aastal põhjasõja ajal kaitseks rajasid. 
Pimestiku küla ajaloo alguseks võib lugeda aega, kui Vaivara parun Karl von Arpshofen kinkis oma toapoisille Mart Sirenile talu üksikus kohas Narva lahe kaldal. Pimestiku küla ("Streigesinde") nime on esmamainitud 1850. aastal Vaivara IX revisjoni kirjetes. Vaivara X revisjoni ajal 1858. aastal elas külas juba neli perekonda, kokku 38 inimest.
1859. aastal avastati Aaduvälja talu maadelt osaliselt säilinud muinasaegsed kivikalmed, mis võeti kaitse alla.
Pärast I maailmasõda jäi külla ainsana alles Kivisõerdi talu. Vabadussõja lõppedes jaotati küla maad asundustaludeks ja külla asus elama kümme perekonda. 
Pimestiku küla maadelt Mummussaares leiti 1939. aastal pronksiaegne aasaga õõskirves, mis on meie aladel unikaalne.
1944. aastal aprilli algul, kui rinne Sinimägedele lähenes, tuli küla maha jätta. 1943. aasta sügisest ehitasid Wehrmachti pioneeriväeosad seal kaitseks Tannenbergi liini, mis kulges mere äärest Mummussaarest üle Sinimägede ja sealt läbi Alutaguse soode Peipsi põhjarannikuni.
Pärast Sinimägede lahinguid tuli külla tagasi ainult viis perekonda. Tänapäeval on küla veelgi väiksem: seal on neli majapidamist.
Muistendid.
"Pimestiku ja Mummusaare vahel olevat Kalevipoja vestitasku kivi. Suur kivi. Taheti ära lõhkuda, aga ei saadud. Ridakülast viib tee sinna." (EKRK I 11, 95 (4) &lt; Jõhvi raj, Toila — A. Rõõm (1955).)
Aldo Moro

Aldo Romeo Luigi Moro (23. september 1916 Apuulias Lecce provintsis Magliees – 9. mai 1978 Rooma) oli Itaalia poliitik. Ta oli kahel korral (kokku ligi 6 aastat) Itaalia peaminister ning mitu korda välisminister.
Moro omandas klassikalise keskhariduse Tarantos lütseumis. Kuni 1939 õppis ta Bari ülikoolis õigusteadust. Hiljem sai ta seal 1941 õigusteaduse ja koloniaalpoliitika korraliseks filosoofiaprofessoriks ja 1942 kriminaalõiguse professoriks. Sel kohal töötas ta kuni 1963. aastani, mil ta sai peaministriks.
1935 astus Moro Itaalia katoliiklike üliõpilaste liidu (Federazione Universitaria Cattolica Italiana) liikmeks ja 1939 sai ta selle presidendiks. Sellel kohal töötas ta 1942. aastani ja tema järglaseks sai sel kohal Giulio Andreotti. Seejärel asutas ta väljaande La Rassegna, mis ilmus 1943–1945. 1945 sai ta ajakirja Studium toimetajaks ja mittepoliitilise modernismivastase katoliikliku organisatsiooni Azzione Cattolica presidendiks (see organisatsioon tegutses piiskoppide kontrolli all).
1945 abiellus Moro Eleonora Chiavarelliga (1915–2010), naid said neli last: Maria Fida (1946), Agnese (1952) ning Anna ja Giovanni (1958).
Kuulus Kristlik-Demokraatlikku Erakonda (Democrazia Cristiana), mis asutati 1943, ja oli üks selle vaimseid juhte. Kui 1946 valiti Itaalia Konstitutsiooniline Assamblee, valiti ka Moro selle liikmeks, kus ta aitas välja töötada Itaalia põhiseadust. Kui assamblee 1948 laiali saadeti, valiti ta samal aastal Itaalia parlamenti ja valiti kohe Alcide De Gasperi 5. valitsuse välisministri asetäitjaks. 1953 valiti ta parlamendi ülemkotta, kus juhtis kristlike demokraatide saadikurühma.
Moro oli mitu korda minister: aastatel 1955–1957 Itaalia justiitsminister, 1957–1959 Itaalia haridusminister, 1963–1968 Itaalia peaminister, 1964–1965, 1969–1972 ja 1973–1974 Itaalia välisminister ning 1974–1976 uuesti peaminister.
Koostöös kommunistliku partei juhi Enrico Berlingueriga õnnestus Morol 1970. aastate lōpus läbi suruda nn. ajalooline kokkulepe ("Compromesso storico"), millega kristlikud demokraadid ja kommunistid teineteisele lähenesid. Pärast 1976. aasta valimisi, kui Moro ametist lahkus, moodustas tema järglane peaministritoolil Giulio Andreotti vähemusvalitsuse, mida nimetati "umbusaldushääletuseta valitsuseks" ("governo della non sfiducia") – Berlingueri juhtimisel kommunistid (lisaks ka sotsialistid ja liberaalid) usaldushääletusel ei osalenud ning Andreotti saigi piisavalt hääli nii saadikutekojas kui ka senatis, et saada peaministriks.
16. märtsil 1978 röövisid ta Punaste Brigaadide terroristid ja hoidsid kinni ühes Rooma korteris. Terroristid nõudsid oma kaaslaste vabastamist vanglast, kuid nendega ei nõustutud läbi rääkima. Pärast 54-päevast vangistust, 9. mail, leiti Aldo Moro mahalastuna ühest autost Via Caetanil Roomas.
2007. aasta 4. mail võeti parlamendis hääletamisega vastu seadus, millega 9. mai kuulutati mälestuspäevaks – Aldo Moro ja kõigi terroriohvrite mälestuseks.
Call of Duty 2

"Call of Duty 2" on FPS-mäng (esimeses isikus tulistamismäng), mis on mängu "Call of Duty" järg. 
Tegemist on sõjamänguga, mis matkib relvavõitlust Teises maailmasõjas.
Mängus on kolm kampaaniat: mängija saab olla Punaarmee, Briti armee või Ameerika Ühendriikide armee sõdur.
Mäng tunnistati ajakirja [digi] lugejate poolt 2005. aasta parimaks esimeses isikus tulistamismänguks.
Mängusarja järgmine osa "Call of Duty 3" anti välja 2006. aasta sügisel.
Handid

Handid on Venemaal elav soome-ugri rahvas.
Enesenimetus on läänepoolsetel hantidel "hantõ", idahantidel "kantõk".
2010. aasta rahvaloenduse andmetel elas Venemaal 30 943 hanti. Handi keele oskajaid oli Venemaal 2010. aasta rahvaloenduse tulemuste põhjal aga 9584.
Venelased nimetasid hante enne 1930. aastaid ostjakkideks ("остяки"): see nimetus käibib mõnes keeles erialakirjanduses kohati tänapäevani. Handid ise peavad nimetust "ostjak" aga solvavaks, kuna vene keeles kasutatakse tänapäevalgi põlisrahvaste vananenud nimetusi nende halvustamiseks. 14. sajandini nimetati hante ja mansisid ehk obiugri rahvaid ühise nimetusega "jugralased".
Antropoloogiliselt esindavad handid uurali rassi, üle poole nende rassitunnustest on mongoliidsed.
Handid kuuluvad riiklikult tunnustatud Venemaa väikesearvuliste põlisrahvaste hulka.
On eristatud kolme handi etnilist rühma: 
Neil kolmel rühmal on erinev murre/keel, enesenimetus, elatusala ja materiaalne kultuur. Peale selle on etnilisi rühmi jagatud ka jõgikonniti väiksemateks sotsiaalseteks üksusteks, näiteks Vasjugani, Tromjogani, Vahhi, Kazõmi, Jugani, Ljamini, Pimi ja teised handid); need üksused on üksteisest üsna eraldatud.
Salta provints

Salta provints on Argentina 1. järgu haldusüksus. Asub riigi põhjaosas. Piirneb läänes Tšiiliga, põhjas Boliivia ja Paraguayga.
Provints jaguneb 23 kohalikuks omavalitsuseks.
Jakob Martin Sommer

Jakob Martin Sommer (22. november 1860 Silla küla, Uhtna vald – 27. detsember 1897 Tallinn) oli eesti kirjanik ja haridustegelane.
Ta sündis Sämi Sillal. Alghariduse sai oma isalt, seejärel õppis kolm aastat Pikaristil, andis Tallinnas ära kooliõpetaja eksami. Töötas õpetajana Pikaristi, Põlula ja Tudu vallakoolides. 1880. aastal sooritas ta Tallinnas eraalgkooliõpetajat eksami ning siirdus Viru-Roelasse kooliõpetajaks. 1882. aasta lahkus Tallinna, kus elatus juhuslikest tõlketöödest ja tundide andmisest. Järgmisel aastal oli jälle lühemat aega kooliõpetaja, seekord Peterburi Jaani kiriku koolis. 1884–1887 töötas õpetajana Kose kihelkonnas Rooküla Nõmmemõisas. 1887–1890 pidas J.M.Sommer Tallinnas pansionaadiga erakooli, mis valmistas õpilasi ette gümnaasiumidesse astumiseks. 
Kuigi Sommer pidas paljusid ameteid ja töötas pingeliselt, ei pääsenud ta majanduslikust viletsusest. See laostas ta tervise. 1890. aastal tabas teda vaimuhaigus, millest küll paari aasta möödudes sedavõrd paranes, et võis taas Peterburi eesti koolis töötada. Kuid 1895. aastal haigestus ta uuesti ning 1897. aasta 27. detsembril lõpetas ta ise Seewaldi vaimuhaiglas oma elu.
Paraguay jõgi

Paraguay on jõgi Lõuna-Ameerikas. Saab alguse Brasiilias Mato Grosso platool. Voolab lõunasse. Mööda jõge kulgeb Paraguay ja Brasiilia piir. Edasi voolab põhjast lõunasse läbi Paraguay. Jõe ääres asub Paraguay pealinn Asunción. Paraguay jõgi on ka Paraguay ja Argentina piirijõgi enne suubumist Paraná jõkke.
Jõe pikkus on 2549 km ja valgla 1 150 000 km².
Suuremad lisajõed on Cuiabá jõgi, Pilcomayo ja Bermejo.
Grand Theft Auto III

"Grand Theft Auto III" (GTA III) on arvuti- ja videomäng. See on "Grand Theft Auto" mängusarja viies mäng ja neist esimene PlayStation 2-le. "Grand Theft Auto III" on ka esimene GTA osa, mis kasutab 3D-graafikat.
Sisu.
Avatud maailmaga mäng keskendub kurjategija Claude'ile, kes peab töötama end üles linna Liberty City kuritegevusredelil. Mäng toimub ligikaudu GTA III väljaandmise ajal 22. oktoober 2001 Liberty Citys (New York).
"Grand Theft Auto" mängusarja järgmine osa on "".
Itaalia peaminister

Itaalia peaminister (õieti Ministrite Nõukogu esimees; itaalia keeles: "Presidente del Consiglio dei ministri") on Itaalia konstitutsiooni artiklite 92, 93, 94, 95 ja 96 järgi tegutsev Itaalia valitsuse juht. Itaalias kuulub täidesaatev võim ministrite nõukogule, mida juhib peaminister. President määrab peaministri ja tema ettepanekul ka valitsuse liikmed. Valitsusel peab olema ametisse astumisel parlamendi mõlema koja toetus. Oma tegevuses on valitsus vastutav parlamendi ees, tema tegevus lähtub reeglina parlamendi enamuse tahtest.
Itaalia keeles on peaminister "primo ministro", kuid Itaalias kutsutakse teda otsetõlkes Ministrite Nõukogu esimeheks. Teiste riikide peaministreid kutsutakse Itaalias siiski tiitliga "primo ministro".
Aastatel 2006–2008 oli peaminister Romano Prodi, endine Euroopa Komisjoni president ja vasaktsentristliku koalitsiooni liider.
Ühendatud Itaalia ajaloo noorim peaminister oli Matteo Renzi, kes pidas seda ametit aastatel 2014–2016.
22. oktoobrist 2022 on peaminister Giorgia Meloni. Enne teda oli 13. veebruarist 2021 Itaalia peaminister Mario Draghi, endine Euroopa Keskpanga president.
Giuliano Amato

Giuliano Amato (sündinud 13. mail 1938 Torinos) on Itaalia poliitik. Ta on olnud kaks korda Itaalia peaminister: aastatel 1992–1993 ja 2000–2001. 
Ta oli Euroopa Konvendi asepresident ja tegeles Euroopa Põhiseadusliku leppe väljatöötamisega. Tema hüüdnimi on "dottor Sottile" (tähendab nii "Dr. Peenike" kui ka "Dr. Peen", mis vihjab nii tema füüsilisele välimusele kui ka peenele poliitilisele vaistule). 
Aastatel 2006–2008 oli ta Romano Prodi valitsuses siseminister.
Stanley karikas

Stanley karikas on USA ja Kanada jäähokiliiga NHL võitjale antav karikas.
Tänapäeval Stanley Cupi otsas asuv karikas on lord Stanley poolt 1893. aastal kingitud algupärase karika täpne koopia. Originaal asendati 1969. aastal, kuna see muutus hapraks ja kergesti vigastatavaks. Lord Stanleyt karikat saab siiski näha jäähoki kuulsuste hallis (Hockey Hall of Fame) Torontos.
Karika kasv.
Varem kirjutati auhinnale mängijate nimed, graveerides need otse algsele karikale. Graveerimiseks kasutati kas nugasid või naelu. 1890–1930 lisati karika alla järjest metall-linte, et säilitada võitnud meeskondade ja nende mängijate nimesid. Selle aja kestel muutus karika suurus peaaegu igal aastal. 1939. aastal Stanley Cupi suurus fikseeriti ja auhind omandas sigari kuju. Sellisena püsis karikas kuni 1948. aastani, mil see ehitati ümber kaheosaliseks (suure tünni taolise aluse ja eemaldatava krae ning kausiga). Praegust ühes tükis karikat tutvustati maailmale 1958. aastal.
Stanley karika finaalide ajastu (alates 1915. aastast).
Aktiivsed meeskonnad.
Allolevas tabelis on meeskonnad järjestatud esmalt esinemiste arvu, seejärel võitude arvu järgi. Veerus "Hooajad" tähistavad "'rõhutatud aastad" Stanley karika finaalis võidetud esinemisi. Kui pole märgitud teisiti, mängisid meeskonnad NHL-is ainult ajal, mil nad võistlesid Stanley karika nimel.
Märkmed:
Asi

Asi kõige üldisemas tähenduses on ükskõik mis ese (kaasa arvatud elusolend).
Honda Center

Honda Center (varem ka Arrowhead Pond of Anaheim) on mitmeotstarbeline siseareen Anaheimis Ameerika Ühendriikides. 
See on Lõuna-California üks peamisi meelelahutus- ja spordikeskusi. Honda Centeris toimuvad kontserdid, spordiüritused ja perepäevad. 60 500 m² suurune areen on NHL-i jäähokimeeskonna Anaheim Ducks koduväljak. Seal peetakse ka tuntud üliõpilaste korvpalliturniiri John R. Wooden Classic. Igal aastal külastavad Arrowhead Pondi Ringling Brosi ja Barnum &amp; Bailey tsirkus ja Harlem Globetrotters. 
Areeni aadress on 2695 East Katella Ave. Anaheim, CA 92806, USA.